**РЕПУБЛИКА СРПСКА**

**ВЛАДА**

**НАЦРТ**

**ЗАКОН**

**О УЧЕНИЧКОМ СТАНДАРДУ**

**Бања Лука, јун 2024. године**

**Нацрт**

# **ЗАКОН**

**О УЧЕНИЧКОМ СТАНДАРДУ**

# **ГЛАВА I**

# **ОСНОВНЕ ОДРЕДБЕ**

Члан 1.

Овим законом уређују се права и обавезе ученика у области ученичког стандарда, оснивање и рад установа ученичког стандарда (у даљем тексту: установа), организација и рад установа ученичког стандарда, обавезе и одговорности запослених у установама, финансирање установа ученичког стандарда, надзор над спровођењем овог закона и друга питања у области ученичког стандарда.

Члан 2.

1. Ученички стандард у смислу овог закона је организована дјелатност којом се у области образовања и васпитања обезбјеђују додатни услови за доступније, ефикасније и квалитетније образовање и васпитање ученика.
2. Граматички изрази употријебљени у овом закону за означавање женског или мушког рода подразумијевају оба пола.

Члан 3.

Циљеви ученичког стандарда су:

1) стварање подстицајног окружења за стицање средњошколског образовања у Републици Српској (у даљем тексту: Република),

2) стварање материјалних, културних, социјалних, здравствених и других услова којима се подстиче образовање и друштвена укљученост у свестрани развој личности ученика,

3) постизање и одржавање одговарајућег нивоа стандарда ученика,

4) стварање претпоставки да средњошколско образовање буде доступно свима који желе да похађају средњу школу.

Члан 4.

1. Права у области ученичког стандарда су:
2. право на смјештај у установи ученичког стандарда,
3. право на исхрану,
4. право на васпитни рад,
5. право на здравствену заштиту,
6. право на додатне активности: културне, умјетничке, спортске и рекреативне активности.
7. Поред права из става 1. ученик може да оствари и право на ученичку стипендију.
8. Ученик са сметњама у развоју остварује права из става 1. овог члана, уз уважавање његових посебних потреба.
9. Права ученика утврђена овим законом су лична и не могу се преносити.

Члан 5.

1. Права из члана 4. ст. 1. и 2. овог закона имају ученици средњих школа који су држављани Републике и Босне и Херцеговине, који су први пут уписали први, други, трећи или четврти разред средње школе, уписане у Регистар средњих школа који води Министарство просвјете и културе (у даљем тексту: Министарство).
2. Изузетно од става 1. овог члана, права у ученичким културним центрима могу остваривати и ученици основних школа.

# **ГЛАВА II**

# **ВРСТЕ УСТАНОВА УЧЕНИЧКОГ СТАНДАРДА И ОСНИВАЊЕ**

Члан 6.

1. Установе се могу оснивати као:
2. дом ученика и
3. ученички културни центар.
4. Дом ученика (у даљем тексту: дом) је установа која обезбјеђује ученицима смјештај, исхрану, васпитни рад, културно-забавне и спортско-рекреативне активности, као и бригу о здрављу у складу са законом којим се уређује област здравствене заштите.
5. Ученички културни центри су установе ученичког стандарда у којима се ученицима обезбјеђује остваривање права на културне, умјетничке, спортске и рекреативне активности и информисање ради подстицања културног, умјетничког и научног стваралаштва ученика и задовољавања њихових потреба, спортских и рекреативних активности.

Члан 7.

1. Установе могу бити јавне и приватне.
2. На оснивање, организацију, рад и престанак рада установе примјењују се одредбе овог закона и закона којим се уређује систем јавних служби.
3. Оснивач јавне установе је Влада Републике Српске (у даљем тексту: Влада), у име Републике.
4. Оснивач приватне установе може бити правно или физичко лице.
5. Оснивач приватне установе не може бити лице које је правоснажном пресудом осуђивано, или је против њега покренут кривични поступак за кривична дјела учињена против службене дужности, злоупотребe службеног положаја или овлашћења, проневјеру, превару у служби, примање и давање мита, трговину утицајем, ненамјенско кориштење буџетских средстава, фалсификовање исправе, фалсификовање или уништавање службене исправе, те за кривична дјела против полног интегритета, сексуалног злостављања и искориштавања дјетета.
6. Поред основне дјелатности за коју је основана, установа може обављати и друге дјелатности које су у функцији њене основне дјелатности, уз сагласност оснивача.
7. У оквиру своје основне дјелатности, ради кориштења слободних капацитета, установа може да пружа услуге смјештаја трећим лицима, о чему води посебну евиденцију и у обавези је да одређени дио прихода од обављања дјелатности улаже у одржавање.
8. Назив установе одређује оснивач.

Члан 8.

1. Установа може да се оснује ако:

1) постоји потреба за смјештајем и исхраном ученика, за културним, умјетничким, спортским и рекреативним активностима и информисањем ученика,

2) има обезбијеђена средства за оснивање и рад.

(2) Након оснивања установа може да почне са радом и да обавља дјелатност уколико има:

1) прописан простор и опрему,

2) прописан број и структуру запослених у радном односу на неодређено вријеме, а у дому и прописан број васпитача и стручних сарадника и

3) обезбијеђене хигијенско-техничке услове, у складу са законом.

(3) Оснивач приватне установе приликом утврђивања испуњености услова плаћа таксу, у складу са законом којим се утврђују административне таксе.

(4) Дом је дужан да у пословању са храном примјењује законске и подзаконске прописе којима се уређује безбједност хране и добра произвођачка и хигијенска пракса и примјена „хасап“ (НАССР) стандарда.

(5) Влада доноси Уредбу о педагошким стандардима и нормативима за установе ученичког стандарда.

Члан 9.

1. Иницијативу за оснивање установе може поднијети Министарство, јединица локалне самоуправе, више јединица локалне самоуправе заједно, правно или физичко лице.
2. Иницијатива из става 1. овог члана доставља се Влади путем Министарства.
3. Уз Иницијативу из става 1. овог члана доставља се и Елаборат о оправданости оснивања установе (у даљем тексту: Елаборат).
4. Елаборат треба да оправда друштвену потребу и сврсисходност оснивања установе.

(5) Елаборат установе садржи:

1) доказ о оправданости оснивања, односно о постојању друштвене потребе оснивања установе на том подручју, имајући у виду постојећу мрежу установа,

2) детаљан опис и статус установе,

3) податке о начину испуњавања прописаних услова за рад установе,

4) доказ о обезбијеђености средстава за рад,

5) остале податке значајне за оснивање и рад установе.

(6) Влада Одлуком утврђује оправданост оснивања установе.

Члан 10.

1. На основу одлуке из члана 9. став 6. овог закона, министар рјешењем именује комисију која утврђује испуњеност услова који се односе на простор, опрему и кадар за оснивање и почетак рада установе.
2. На основу приједлога комисије из става 1. овог члана, министар доноси рјешење о испуњености услова који се односе на простор, опрему и кадар за оснивање и почетак рада установе.
3. Рјешење министра из става 2. овог члана коначно је и против рјешења није дозвољена жалба, али се може покренути управни спор код надлежног суда.

Члан 11.

1. Ако комисија из члана 10. став 1. овог закона утврди да установа не испуњава услове који се односе на простор, опрему и кадар одређује се рок који не може бити дужи од 60 дана у којем је установа дужна да отклони утврђене недостатке.
2. Ако установа у року из става 1. овог члана не отклони утврђене недостатке, министар доноси рјешење којим се одбија захтјев за доношење рјешења о испуњености услова за оснивање и почетак рада.
3. Рјешење из става 2. овог члана је коначно и против рјешења није дозвољена жалба, али се може покренути управни спор пред надлежним судом.

Члан 12.

1. Министарство доставља Влади приједлог за оснивање установе, уз који прилаже рјешење из члана 10. став 2. овог закона.
2. На основу приложене документације из става 1. овог члана, Влада доноси одлуку о оснивању установе.
3. На основу одлуке о оснивању, установа се уписује у регистар пословних субјеката код надлежног суда.

Члан 13.

1. Установа подноси Министарству захтјев за издавање дозволе за рад.
2. Уз захтјев из става 1. овог члана установа доставља:
3. акт о оснивању,
4. доказ о упису у регистар пословних субјеката из члана 12. став 3. овог закона,
5. приједлог статута,
6. за приватну установу одлуку о именовању лица овлаштеног за заступање и доказ о уплаћеној такси на име оснивања установе.
7. На основу поднесеног захтјева и документације из става 2. овог члана, министар доноси рјешење о дозволи за рад установе.
8. Рјешење из става 3. овог члана је коначно и против рјешења није дозвољена жалба, али се може покренути управни спор пред надлежним судом.

Члан 14.

1. На основу рјешења из члана 13. став 3. овог закона установа се уписује у Регистар установа ученичког стандарда (у даљем тексту: Регистар), који води Министарство.
2. Установа може почети да ради и обавља дјелатност ученичког стандарда након уписа у Регистар из става 1. овог члана.
3. Министар доноси Правилник о садржају и начину вођења Регистра установа ученичког стандарда.

Члан 15.

1. Установа може вршити промјену назива, сједишта и статусне промјене, у складу са законом.
2. Одлуку о промјени из става 1. овог члана доноси управни одбор, односно оснивач за приватне установе уколико та установа нема управни одбор.
3. Промјене из става 1. овог члана не могу се вршити у току наставне године.

Члан 16.

1. Влада, на приједлог Министарства, доноси Одлуку којом се утврђује број и просторни распоред установа у Републици (мрежа установа ученичког стандарда) најмање сваке четири године.
2. Акт из става 1. овог члана доноси Влада на основу:
3. броја школа и ученика, на одређеном подручју,
4. специфичности подручја,
5. развојних специфичности брдско-планинског подручја, пограничног или недовољно развијеног подручја,
6. доступности и једнаких услова за стицање образовања и васпитања,
7. обезбијеђености саобраћајне комуникације,
8. финансијских могућности Републике.

Члан 17.

1. Организација и рад јавне установе уређује се статуом који доноси управни одбор, уз сагласност Владе.
2. Организација и рад приватних установа уређује се статутом који доноси оснивач, уз сагласност Министарства.
3. Статут је основни општи акт установе којим се уређује организација, начин рада, управљање и руковођење установом и друга питања у складу са законом.
4. Министарство даје сагласност на акт о унутрашњој организацији и систематизацији радних мјеста у јавним установама.

Члан 18.

(1) Установа престаје да ради:

1) ако не испуњава прописане услове за обављање дјелатности,

2) одлуком оснивача.

(2) Одлуку о престанку рада јавних установа доноси Влада, а приватних установа оснивач.

(3) Установа која је престала да ради, брише се из Регистра установа ученичког стандарда и из Мреже установа ученичког стандарда.

(4) Одлука о престанку рада установа ученичког стандарда и брисању из Регистра и из Мреже установа ученичког стандарда, објављује се у „Службеном гласнику Републике Српске“.

# **ГЛАВА III**

# **ПРАВА И ОБАВЕЗЕ УЧЕНИКА**

Члан 19.

1. Право на смјештај у дому ученик остварује путем јавног конкурса који расписује установа, у складу са овим законом и општим актима установе.
2. Јавни конкурс за пријем ученика расписује управни одбор дома до 1. августа текуће године, а пријем ученика у дом обавља се прије почетка нове школске године.
3. Јавни конкурс из става 1. овог члана садржи сљедеће: услове за смјештај ученика у установу, критеријуме за утврђивање редослиједа пријављених кандидата, број расположивих мјеста, висину учешћа у трошковима смјештаја и исхране, списак потребне документације којом се доказује испуњеност услова и рокове за пријављивање на конкурс.
4. Ученик – кандидат за смјештај у дом, подноси пријаву уз коју доставља неопходну документацију, која је наведена у конкурсу.
5. Директор дома именује Комисију која спроводи поступак пријема ученика у дом.
6. Ранг-листу ученика којима је додијељен смјештај у дом утврђује комисија и исту објављује на огласној табли и интернет страници дома.
7. Редослијед кандидата утврђује се на основу успјеха ученика оствареног у претходном школовању, социјално-економског статуса породице ученика и удаљености мјеста пребивалишта од мјеста школовања.
8. Ученик који је био кандидат за смјештај има право приговора комисији из става 5. овог члана, у року од осам дана од дана објављивања Ранг-листе на огласној табли и интернет страници дома.
9. Комисија је дужна да о поднесеним приговорима одлучи у року од осам дана од дана протека рока за њихово подношење.
10. На основу резултата рангирања, установа доноси и објављује коначну ранг листу кандидата за смјештај.
11. Рјешење о праву на смјештај доноси директор дома на основу коначне ранг-листе из става 10. овог члана.
12. Рјешење из става 11. овог члана је коначно и против истог није дозвољена жалба, али се може покренути управни спор пред надлежним судом.

Члан 20.

1. Исхрана ученика представља организовану исхрану ученика, током боравка у дому, којом се обезбјеђује правилна и уравнотежена исхрана као битан предуслов за правилан раст и развој, те очување и унапређење здравља ученика.
2. Правилна и уравнотежена исхрана из става 1. овог члана подразумијева усклађивање избора, припреме и количине хране у односу на узраст, енергетске и нутритивне захтјеве ученика смјештених у дому а у складу са стандардима и нормативима исхране.
3. Стандарди и нормативи исхране чине основ правилног планирања, организовања и контроле исхране у дому и саставни су дио правилника којим се уређују услови за смјештај и исхрану ученика у установама ученичког стандарда.
4. Ученик којим је рјешењем из члана 19. став 11. овог закона утврђено право на смјештај у установу има право и на исхрану.
5. Ученик има право на три оброка дневно у складу са стандардима и нормативима исхране.
6. Родитељ, односно старатељ ученика који је остварио право на смјештај и исхрану закључује уговор са домом, у складу са овим законом и статутом дома.
7. Министар доноси Правилник о условима за смјештај и исхрану ученика у дому ученика.

Члан 21.

1. Право на васпитни рад има ученик који је остварио право на смјештај у дому.
2. Васпитним радом у дому нарочито се обезбјеђује: развијање интелектуалних и радних способности ученика, очување и унапређење здравља ученика, помоћ при учењу и извршавању школских обавеза, праћење постигнућа ученика, подстицање социоемоционалног развоја личности ученика, развијање моралних и естетских вриједности ученика и организовање слободног времена ученика.
3. У дому се обезбјеђује васпитни рад у току дана и ноћно дежурство васпитача, односно приправника васпитача.
4. План и програм васпитног рада остварује се у васпитним групама од најмање 24 ученика.
5. Уколико у васпитној групи има ученика са сметњама у развоју, број ученика из става 4. овог члана се смањује за три.
6. Максималан број ученика са сметњама у развоју у једној васпитној групи не може бити већи од два.
7. Министар доноси Правилник о плану и програму васпитног рада у дому ученика.

Члан 22.

1. Право на здравствену заштиту имају ученици средњих школа уписаних у Регистар средњих школа у Републици, који су држављани Републике и Босне и Херцеговине.
2. Права из става 1. овог члана ученици остварују у складу са прописом којим је уређена здравствена заштита.

Члан 23.

1. Право на ученичку стипендију могу остварити редовни ученици школа који постижу одличан успјех у учењу и владању.
2. Ученичка стипендија се додјељује на основу јавног конкурса.
3. Стипендија се додјељује без обавезе враћања.
4. Министарство води евиденцију о одобреним ученичким стипендијама.
5. Министар доноси Правилник о условима за утврђивање редослиједа, начина остваривања права на ученичку стипендију и начину вођења евиденције о одобреним ученичким стипендијама.

Члан 24.

1. Ради постизања бољег успјеха у учењу и складног развоја личности ученика, дом организује културне, умјетничке, спортске и рекреативне активности.
2. Ученик који се истиче својим радом и активностима у установи похваљује се и награђује.
3. Похвале и награде додјељује педагошко вијеће дома.
4. Општим актом дома уређују се услови и начин додјељивања похвала и награда ученицима.

Члан 25.

1. Ученик је дужан да се понаша у складу са овим законом и општим актима дома, те да се одговорно односи према имовини дома, другим ученицима и запосленима у установи.
2. За повреду обавеза ученик може да одговара дисциплински и материјално.
3. Ученик може да одговара само за повреду обавезе која је у вријеме извршења била утврђена овим законом или општим актом дома.
4. Ученик који учини материјалну штету намјерно или из крајње непажње обавезан је да надокнади у складу са овим законом и општим актом о васпитно-дисциплинској и материјалној одговорности установе.

Члан 26.

1. Повреде обавеза ученика могу бити лакше и теже.
2. Лакше повреде обавеза прописују се општим актом установе, а теже овим законом.
3. Теже повреде ученика су:
4. злоупотреба права на смјештај,
5. злоупотреба права на исхрану,
6. уношење, употреба или долазак под дејством алкохола и наркотичких средстава у просторије дома или подстрекавање на њихову употребу,
7. насилничко понашање (психичко, физичко, сексуално, емоционално, електронско) са наношењем или без наношења тјелесних повреда,
8. држање, ношење, употреба оружја, експлозивних материја, запаљивих течности и гасова,
9. отуђење имовине дома, другог ученика, запослених, друге установе, намјерно или крајњом непажњом,
10. изражавање националне, расне и вјерске нетрпељивости или дискриминације,
11. политичко дјеловање или организовање у дому, које није у складу са педагошким нормативима,
12. преправка, изношење, оштећење, уништење евиденције која се води у дому.

Члан 27.

1. За повреду обавезе ученику се може изрећи васпитно-дисциплинска мјера: опомена, укор, укор пред искључење и искључење из установе.
2. Опомена и укор изричу се за лакшу повреду обавезе ученика.
3. Васпитно-дисциплинска мјера за лакшу повреду обавезе изриче се ученику у складу са општим актом установе.
4. За тежу повреду обавезе, ученику се може изрећи васпитно-дисциплинска мјера: укор пред искључење и искључење из установе.
5. На приједлог дисциплинске комисије, директор доноси рјешење којим изриче васпитно-дисциплинску мјеру.
6. На рјешење из става 5. овог члана, ученик има право жалбе управном одбору, у року од осам дана од дана пријема рјешења.
7. Жалба на рјешење из става 5. овог члана одлаже извршење рјешења.
8. Ученик којем је изречена васпитно-дисциплинска мјера искључење из дома, нема право на смјештај и исхрану у дому у којем се налазио у вријеме изрицања васпитно-дисциплинске мјере, у току године у којој је изречена васпитно-дисциплинска мјера.
9. Општим актом установе детаљније се уређују: лакше повреде обавеза ученика, начин и рокови за вођење дисциплинског поступка, састав дисциплинске комисије и комисије за накнаду штете, мандат, начин рада и одлучивања и случајеви изузећа члана комисије.
10. О изреченим васпитно-дисциплинским мјерама установа води евиденцију.

Члан 28.

Родитељ, односно старатељ ученика је:

1. обавезан да на позив дома узме активно учешће у свим облицима васпитног рада са учеником,
2. одговоран за теже повреде обавезе ученика из члана 26. став 3. овог закона,
3. обавезан да се придржава кућног реда установе.

# **ГЛАВА IV**

# **ОРГАНИ УСТАНОВЕ УЧЕНИЧКОГ СТАНДАРДА**

Члан 29.

1. Орган руковођења установом је директор, а орган управљања у установи је управни одбор.
2. Стручни орган у дому је педагошко вијеће.

Члан 30.

1. Директор руководи установом.
2. Директора јавне установе именује и разрјешава Влада, уз претходно спроведен поступак јавне конкуренције.
3. Директора приватне установе именује и разрјешава оснивач.
4. Директор се именује на период од четири године.
5. За директора установе може да буде изабрано лице које:
6. има завршен најмање први циклус студија у трајању од најмање четири године и остварених најмање 240 ЕCTS бодова или еквивалент,
7. има најмање пет година радног искуства у наведеном степену образовања, након стицања факултетске дипломе из тачке 1) овог става,
8. није правоснажном пресудом осуђивано, нити је против њега покренут кривични поступак за кривична дјела учињена против службене дужности, против полног интегритета, сексуалног злостављања и искориштавања дјетета, фалсификовање јавне исправе, недозвољена производња и промет опојних дрога, омогућавање уживања опојних дрога и које се не води у Регистру лица правоснажно осуђених за кривична дјела сексуалне злоупотребе и искориштавања дјеце.
9. Јавни конкурс за именовање директора објављује се у „Службеном гласнику Републике Српске“ и у најмање једном дневном листу који излази на територији цијеле Републике.
10. Јавни конкурс расписује Министарство, на основу одлуке Владе, најмање три мјесеца прије истека мандата директора.
11. Директор установе за свој рад одговара управном одбору и оснивачу установе.
12. Министар доноси Правилник о условима и поступку избора и разрјешења директора установа ученичког стандарда.

Члан 31.

1. Директор је одговоран за законитост рада и за успјешно обављање дјелатности установе.
2. Директор установе обавља сљедеће послове:
3. заступа и представља установу,
4. одлучује о намјенском кориштењу средстава утврђених финансијским планом до износа утврђеног статутом установе,
5. доноси акт о организацији и систематизацији радних мјеста за установу, а за јавне установе уз сагласност Министарства,
6. одговоран је за реализацију годишњег плана и програма рада установе,
7. предлаже управном одбору одлуке из његове надлежности и одговоран је за њихово извршавање,
8. одлучује о правима, обавезама и одговорностима запослених у установи,
9. одговоран за сигурност ученика који су смјештени у дому,
10. сарађује са родитељима, односно старатељима ученика, другим установама и организацијама и органима јединице локалне самоуправе,
11. обавља и друге послове у складу са законом и статутом установе.

Члан 32.

1. Дужност директора јавне установе престаје: истеком мандата, на лични захтјев, разрјешењем и стицањем услова за престанак радног односа у складу са законом којим се уређују радни односи.
2. Рјешење о разрјешењу дужности директора установе доноси оснивач.
3. Оснивач разрјешава дужности директора установе прије истека мандата лице:
4. које је правоснажном пресудом осуђивано, или је против њега покренут кривични поступак за кривична дјела учињена против службене дужности, злоупотребe службеног положаја или овлашћења, проневјеру, превару у служби, примање и давање мита, трговину утицајем, ненамјенско кориштење буџетских средстава, фалсификовање исправе, фалсификовање или уништавање службене исправе, те за кривична дјела против полног интегритета, сексуалног злостављања и искориштавања дјетета,
5. ако је надлежни орган утврдио да директор установе не предузима мјере за остваривање планова и програма установе,
6. ако директор у остављеном року не поступи по налогу, односно наложеним мјерама инспекције или Министарства које се односе на обавезу отклањања утврђених недостатака и неправилности,
7. ако надлежни орган утврди да директор установе располаже средствима и имовином установе на начин супротан одредбама овог закона, статута и општих аката установе,
8. ако се у току мандата утврди да директор установе не испуњава услове из члана 30. став 5. овог закона,
9. у другим случајевима утврђеним законом.
10. Иницијативу за разрјешење директора установе могу покренути:
11. министар,
12. Управни одбор,
13. Педагошко вијеће,
14. Синдикат установе,
15. Савјет родитеља,
16. Инспекција за просвјету и спорт,
17. Републички педагошки завод (у даљем тексту: РПЗ).
18. Иницијатива за разрјешење директора установе доставља се министру.
19. Министар, у року од 15 дана од дана достављања иницијативе из става 5. овог члана, разматра иницијативу и утврђује да ли постоје услови предвиђени овим законом за разрјешење директора и о томе обавјештава предлагача иницијативе.
20. Ако утврди да су испуњени услови предвиђени овим законом за разрјешење директора, Влада на приједлог министра доноси рјешење о разрјешењу директора установе и именује вршиоца дужности директора установе.

Члан 33.

1. Вршиоца дужности директора јавне установе именује Влада, у случају када је:
2. директору установе престала дужност, а није расписан конкурс или није окончан поступак по расписаном конкурсу,
3. одлуком Владе директор разријешен дужности прије истека мандата,
4. у другим случајевима када установа нема директора.
5. Вршилац дужности из става 1. овог члана именује се на период до 60 дана.
6. Права и обавезе директора установе односе се и на вршиоца дужности директора установе.
7. Вршилац дужности директора установе мора испуњавати услове из члана 30. став 5. овог закона.

Члан 34.

1. Након спроведеног поступка јавне конкуренције, а на приједлог Министарства, чланове управног одбора у јавној установи именује Влада.
2. Управни одбор установе има три члана, од којих је један члан из реда родитеља или старатеља, а два члана су у име оснивача.
3. Члан управног одбора представник оснивача мора имати најмање завршен први циклус студија у трајању од четири године и остварених најмање 240 ЕCTS бодова или еквивалент, а члан управног одбора представник родитеља мора имати најмање средњу стручну спрему четврти степен.
4. Директор установе не може бити члан управног одбора.
5. Управни одбор именује се на мандат од четири године.
6. У управни одбор установе не може бити именовано лице:
7. које је већ именовано у орган управљања друге установе,
8. које је правоснажном пресудом осуђивано, или је против њега покренут кривични поступак за кривична дјела учињена против службене дужности, против полног интегритета, сексуалног злостављања и искориштавања дјетета, фалсификовање јавне исправе, недозвољена производња и промет опојних дрога, омогућавање уживања опојних дрога и које се не води у Регистру лица правоснажно осуђених за кривична дјела сексуалне злоупотребе и искориштавања дјеце,
9. у другим случајевима, у складу са законом.

Члан 35.

1. Управни одбор установе:
2. доноси статут, пословник о раду управног одбора, друге опште акте установе, годишњи програм рада и финансијски план,
3. одлучује о пословању установе и статусним промјенама,
4. разматра извјештаје о пословању и годишњи обрачун,
5. одлучује о кориштењу средстава за инвестиције и инвестиционо и текуће одржавање,
6. усваја годишњи план јавних набавки установе,
7. одлучује о правима, обавезама и одговорностима директора,
8. разматра резултате рада и предузима мјере за побољшање услова и резултата установе,
9. обавља и друге послове утврђене прописима којима се уређује систем јавних служби и статутом установе.
10. Управни одбор установе доноси одлуке већином гласова од укупног броја чланова.
11. Рад управног одбора уређује се статутом установе и пословником о раду управног одбора.

Члан 36.

1. Влада ће разријешити прије истека мандата чланове управног одбора:
2. на лични захтјев,
3. ако члан управног одбора неоправдано одсуствује са сједница или несавјесним радом онемогућава рад управног одбора,
4. ако управни одбор доноси незаконите одлуке или не доноси одлуке које је на основу закона и статута дужан да доноси,
5. у другим случајевима у складу са статутом установе.
6. У случају разрјешења члана управног одбора прије истека мандата, Влада именује новог члана, у складу са овим законом.
7. Новоименованом члану управног одбора из става 2. овог члана мандат траје до истека мандата управног одбора.

Члан 37.

1. У дому се формира педагошко вијеће као стручни орган за остваривање васпитног и инструктивног рада са ученицима у дому.
2. Педагошко вијеће чине васпитачи и стручни сарадници који остварују васпитни, односно стручни рад у дому.
3. Педагошко вијеће:
4. предлаже годишњи програм васпитног и инструктивног образовног рада, културне јавне дјелатности и спортске активности у дому,
5. координира рад васпитача и стручних сарадника,
6. брине се о осигурању и унапређењу квалитета васпитног рада дома,
7. предлаже и прати остваривање програма васпитног рада,
8. вреднује резултате рада васпитача и стручних сарадника,
9. прати и утврђује резултате рада ученика,
10. похваљује и награђује ученике,
11. рјешава друга стручна питања васпитног рада у складу са општим актом дома.
12. Директор сазива сједнице педагошког вијећа и руководи сједницама.
13. Начин рада и одлучивања педагошког вијећа уређују се статутом дома.

Члан 38.

(1) У дому се формира савјет родитеља као савјетодавно тијело.

(2) Савјет родитеља чини по један представник родитеља сваке васпитне групе у дому.

(3) Родитељи ученика имају право, а дом обавезу да формирају савјет родитеља, чије чланове бирају родитељи ученика.

(4) Савјет родитеља:

1) представља ставове родитеља ученика смјештених у дому,

2) подстиче ангажовање родитеља у раду дома,

3) може да покрене иницијативу за разрјешење директора дома.

(5) Савјет родитеља има право да своје приједлоге, питања и ставове упућује управном одбору, директору, односно педагошком вијећу дома.

(6) Одредбе о дјелокругу и начину рада савјета родитеља утврђују се општим актима дома.

# **ГЛАВА V**

# **ЗАПОСЛЕНИ У УСТАНОВИ**

Члан 39.

1. План и програм васпитног рада у установи остварују васпитачи и стручни сарадници.
2. Васпитачи обављају васпитни рад са ученицима и остварују циљеве и задатке програма васпитног рада.
3. Стручни сарадници из става 1. овог члана могу бити:
4. педагог,
5. психолог и
6. библиотекар.
7. Стручни сарадници раде на педагошко-психолошким, библиотечким и другим стручним пословима којима се доприноси васпитно-образовном раду.
8. Васпитачи и стручни сарадници у установи морају да имају завршен први циклус студија у трајању од најмање четири године и остварених најмање 240 ЕCTS бодова или еквивалент, положен стручни испит за рад у установама ученичког стандарда, уколико претходно нису положили стручни испит у складу са правилником којим се прописује поступак и програм за полагање стручног испита у средњој школи и морају да испуњавају услове за обављање послова наставника и стручних сарадника у школи у складу са законом којим се уређује средње образовање и васпитање.
9. Изузетно од става 5. овог члана, библиотекари не морају имати положен стручни испит за рад у установама ученичког стандарда, али морају имати положен испит у складу са законом којим се уређује библиотечка дјелатност.
10. Рад у установи не може обављати лице које је правоснажном пресудом осуђивано за кривична дјела учињена против достојанства личности, морала, злоупотребе опојних средстава, службене дужности, полног интегритета, злостављања дјетета, полног и другог насиља над дјететом или малољетним лицем.
11. У оквиру радног времена у седмици васпитачи имају 40-часовну радну седмицу, од којих је 30 часова непосредног васпитног рада са ученицима.
12. Васпитач, односно стручни сарадник дужан је да се стално усавршава ради успјешнијег остваривања и унапређења васпитно-образовног рада, односно унапређења компетенција потребних за рад.
13. Резултате васпитног рада васпитача и стручних сарадника оцјењује директор на крају школске године.
14. За постигнуте изузетне резултате у васпитном и стручном раду васпитач, односно стручни сарадник може бити похваљен и награђен.
15. Радна мјеста из става 3. овог члана утврђују се у складу са Правилником о финансирању јавних установа ученичког стандарда, који доноси министар.

Члан 40.

(1) Административне, правне и рачуноводствене послове у установи обављају секретар и рачуновођа установе.

(2) Послове секретара установе може обављати лице са завршеним најмање првим циклусом студијау трајању од најмање четири године и остварених најмање 240 ECTS бодова или еквивалентом, са завршеним правним факултетом.

(3) Послове рачуновође може обављати лице са завршеним најмање првим циклусом студијског програма економије у трајању од најмање четири године и остварених најмање 240 ECTS бодова или еквивалентом и има одговарајућу лиценцу у складу са законом којим се уређује област рачуноводства.

Члан 41.

(1) Установа је самостална у запошљавању васпитача, стручних сарадника и осталих радника, у складу са законом.

(2) На права и дужности запослених у установи које нису уређене овим законом примјењује се општи пропис о раду и колективни уговор за запослене у области образовања и култури.

Члан 42.

1. Установа може на упражњено радно мјесто ангажовати и приправника.
2. Приправнички стаж траје годину дана.
3. Приправник је лице који се први пут запошљава у занимању за које је стекло одређену врсту и степен стручне спреме.
4. Лице које има мање од годину дана радног искуства у струци и није остварило услове за полагање стручног испита има статус приправника.
5. Установа приправнику одређује ментора.
6. Након истека приправничког стажа, приправник може приступити полагању стручног испита.
7. Приправнику који у року од десет мјесеци по истеку приправничког стажа не положи стручни испит, престаје радни однос.
8. Министар рјешењем одређује установе у којима се полаже практични дио стручног испита.

Члан 43.

1. Приправник васпитач, приправник стручни сарадник и приправник секретар полажу стручни испит.
2. Стручни испит из става 1. овог члана састоји се из практичног и усменог дијела испита.
3. Практични дио стручног испита приправник полаже у установи, а усмени дио стручног испита у Министарству.
4. Министар доноси рјешење којим се утврђује висина накнаде за полагање стручног испита у износу од 30% до 60% најниже нето плате у Републици.
5. Кандидат не може приступити полагању усменог дијела испита уколико не положи практични, односно писмени дио испита.
6. У случају да кандидат не положи усмени дио испита, упућује се на поправни из тог дијела испита.
7. У случају из става 6. овог члана министар рјешењем утврђује висину накнаде за полагање поправног испита у износу до 20% најниже нето плате у Републици.
8. Министар рјешењем именује комисију за полагање стручног испита и утврђује висину накнаде члановима Комисије који нису запослени у Министарству за сваког кандидата, а која износи за предсједника Комисије до 5%, а за члана Комисије до 3% најниже нето плате у Републици.
9. Трошкове првог полагања стручног испита сноси установа у којој је приправник запослен на неодређено вријеме.
10. Полагање стручног испита обавља се у више испитних рокова.
11. Министар, у складу са бројем пријављених кандидата, унутар испитних рокова доноси рјешење којим одређује датум за полагање практичног, усменог и писменог дијела стручног испита.
12. Министар доноси Правилник о садржају и начину полагања стручног испита у установама ученичког стандарда.

Члан 44.

(1) Брачни супружник и дјеца погинулог или несталог борца Републике, лица са инвалидитетом, без обзира на узрок и вријеме настанка инвалидности, а чији статус се доказује увјерењем надлежних органа Републике, ослобађају се плаћања накнаде из члана 43. ст. 4. и 7. овог закона.

(2) Рјешење о ослобађању плаћања накнаде за полагање стручног испита доноси министар, на захтјев кандидата.

Члан 45.

1. Права и обавезе запослених у установи регулисани су законима којима се регулишу радни односи и плате, колективним уговором, овим законом и општим актом установе.
2. Директор расписује јавни конкурс за упражњено радно мјесто васпитача, стручног сарадника, секретара и рачуновође обавезно посредством Завода за запошљавање Републике Српске.
3. Приликом расписивања конкурса потребно је навести да ли се прима приправник или лице са радним искуством.
4. Јавни конкурс се објављује у дневним новинама које су доступне на цијелој територији Републике.
5. Васпитача, стручног сарадника, секретара и рачуновођу бира директор установе, на приједлог комисије за избор.
6. Комисију за избор именује директор установе.
7. Комисија за избор дужна је да, у складу са прописаним критеријумима и поступком пријема радника у радни однос у установи, у року од осам дана од дана закључења конкурса сачини и предложи директору листу кандидата који испуњавају услове конкурса.
8. Директор установе дужан је да прими у радни однос првог кандидата са листе из става 7. овог члана.
9. Уколико кандидат из става 8. овог члана не прихвати понуђено радно мјесто, комисија за избор предлаже директору установе да донесе одлуку о пријему у радни однос сљедећег кандидата са листе.
10. Обавјештење о избору кандидата доставља се свим учесницима конкурса.
11. Кандидат који је незадовољан одлуком о избору има право да поднесе приговор управном одбору у року од осам дана од дана пријема обавјештења.

(12) Одлука управног одбора је коначна, али се може покренути управни спор пред надлежним судом.

(13) У случајевима изненадног одсуства васпитача, стручног сарадника, рачуновође или секретара због болести и другог оправданог одсуства, када обављање послова не трпи одгађање, директор установе може, без расписивања јавног конкурса, закључити уговор о раду на одређено вријеме са лицем које има радно искуство и које испуњава услове прописане овим законом и подзаконским прописима, а најдуже до 60 дана.

(14) Министар доноси Правилник о критеријумима и поступку пријема радника у радни однос у ђачким домовима и ученичким културним центрима.

Члан 46.

1. Теже повреде дужности су:
2. неостваривање циљева и задатака васпитно-образовног рада,
3. одбијање радника да извршава своје радне обавезе одређене уговором о раду,
4. крађа, намјерно уништење, оштећење или незаконито располагање средствима установе, као и наношење штете трећим лицима, коју је установа дужна да надокнади,
5. злоупотреба положаја са материјалним или другим посљедицама за установу,
6. насилно понашање према ученицима, радницима и трећим лицима,
7. кориштење алкохолних пића или дрога,
8. неоправдан изостанак са посла у трајању од три дана у календарској години,
9. довођење у питање основних моралних вриједности непримјереним понашањем,
10. изазивање националне или вјерске нетрпељивости,
11. онемогућавање контроле инспекцијским органима,
12. уношење оружја у установу,
13. узнемиравање или злостављање ученика или запослених,
14. бављење политичким организовањем и дјеловањем у установи.
15. Лакше повреде радних обавеза утврђују се Посебним колективним уговором за запослене у области образовања и културе Републике Српске и општим актима установе.

Члан 47.

1. Директор установе покреће дисциплински поступак против запослених у установи који учине повреду радне дужности.
2. Дисциплински поступак спроводи дисциплинска комисија у складу са овим законом и општим актом установе.
3. Дисциплинску комисију именује управни одбор у року од 30 дана од дана учињене повреде.
4. Директор установе доноси рјешење и изриче дисциплинску мјеру.
5. На рјешење из става 4. овог члана запослени може уложити приговор управном одбору у року од осам дана.
6. Одлука управног одбора је коначна и против ње није дозвољена жалба, али се може покренути спор код надлежног суда.

# **ГЛАВА VI**

# **ФИНАНСИРАЊЕ И ЕВИДЕНЦИЈЕ**

Члан 48.

1. Средства за остваривање права и обављање дјелатности у јавним установама чији је оснивач Република обезбјеђују се:
2. из буџета,
3. из буџета јединице локалне самоуправе, на чијој територији је сједиште установе,
4. учешћем родитеља,
5. продајом услуга на тржишту,
6. из донација,
7. из других извора.

(2) Из буџета се обезбјеђују средства за плате и накнаде запослених у јавним установама у складу са законским прописима којима се уређују плате и накнаде запослених у основним и средњим школама и ђачким домовима у Републици.

(3) Влада доноси одлуку о суфинансирању смјештаја и исхране ученика до 1. септембра текуће године, односно до почетка школске године на приједлог Министарства.

(4) Родитељи, односно старатељи обезбјеђују дио средстава за смјештај и исхрану ученика.

(5) Средства за материјалне трошкове установе обезбјеђују се из буџета локалне самоуправе на чијој територији је сједиште јавне установе.

(6) Средства остварена продајом услуга, односно пружања услуга смјештаја и исхране трећим лицима, учешћа у пројектима и донације уплаћују се на рачун посебних намјена у трезору Републике, за домове.

(7) Средства из става 6. овог члана установе могу се користити за финансирање трошкова насталих пружањем услуга и за улагања у објекте и опрему установе.

(8) Ради унапређења обављања дјелатности ученичког стандарда, установе сарађују и могу да се удружују и са другим установама које обављају исту дјелатност унутар и изван Републике, у складу са законом.

Члан 49.

1. Установе воде сљедећу евиденцију:
2. матичну књигу уписаних ученика у дом,
3. дневник васпитног рада (одјељењска књига),
4. евиденција запослених у установи,
5. годишњи програм рада установе,
6. љетопис дома,
7. записник о раду стручних и управних органа,
8. књигу евиденције рада стручних органа,
9. евиденцију о дневном и ноћном дежурству.

(2) Дневник васпитног рада води васпитач, а књигу евиденције рада стручног сарадника води стручни сарадник (педагошка документација).

(3) Министар доноси Правилник о садржају и начину вођења евиденције у установама ученичког стандарда.

# **ГЛАВА VII**

# **НАДЗОР НАД РАДОМ УСТАНОВА УЧЕНИЧКОГ СТАНДАРДА**

Члан 50.

1. Управни надзор над законитошћу рада установа и аката установа врши Министарство.
2. Стручно-педагошки надзор над обављањем васпитног и инструктивног образовног рада у установи врши РПЗ.
3. Инспекцијски надзор над примјеном овог закона, општих прописа и других аката из области ученичког стандарда врши Републичка управа за инспекцијске послове, посредством надлежног инспектора.

Члан 51.

1. У вршењу стручно-педагошког надзора стручна лица РПЗ-а врше увид у:
2. остваривање програма васпитног и инструктивног образовног рада,
3. планирање и реализацију васпитног и инструктивног васпитног рада,
4. рад стручног органа установе,
5. остваривање права и обавеза ученика, родитеља, односно старатеља, васпитача, стручних сарадника и директора,
6. употребу уџбеника и других наставних средстава,
7. вођење евиденције и документације о васпитном и инструктивном образовном раду.

(2) У вршењу стручно-педагошког надзора стручно лице РПЗ-а:

1. остварује непосредан увид у рад установе, васпитача, стручног сарадника и директора,
2. присуствује реализацији васпитног и инструктивног образовног рада,
3. пружа стручну помоћ у раду васпитача, стручних сарадника и директора,
4. прима извјештаје и информације о актуелним питањима из свог дјелокруга,
5. предлаже министру предузимање неопходних мјера за отклањање неправилности и недостатака за унапређивање васпитног и инструктивног образовног рада.

(3) Министар доноси Правилник о облику и начину остваривања управног и стручно-педагошког надзора.

Члан 52.

1. Уколико надлежна инспекција утврди неправилности у раду установе, односно када утврди да установа не поступа или поступа неправилно или непотпуно према обавезама које су јој одређене прописима, инспектор сходно утврђеном чињеничном стању предузима одговарајуће мјере:
2. налаже отклањање недостатака насталих неизвршавањем или неправилном примјеном Закона и подзаконских прописа и аката,
3. налаже усаглашавање појединачних аката установе, уколико утврди да су донесени супротно одредбама овог закона, подзаконским прописима и општим актима установе,
4. налаже директору, управном одбору и педагошком вијећу да поништи одлуку која је у супротности са овим законом, другим прописима и актима донесеним на основу Закона,
5. налаже доношење статута, других општи аката установе, годишњи план и програм рада,
6. налаже отклањање неправилности у пријему ученика у установу,
7. налаже установи да поништи васпитно-дисциплинску мјеру према ученику која није донесена у складу са овим законом и подзаконским прописима,
8. налаже установи да поништи конкурс за пријем васпитача, стручног сарадника, рачуновођу и секретара уколико утврди да директор није расписао конкурс у складу са овим законом и подзаконским актима,
9. налаже формирање педагошког вијећа,
10. налаже отклањање незаконитости, неправилности и пропуста у поступку вођења евиденције и документације,
11. налаже предузимање одговарајућих мјера и радњи ради отклањања утврђених неправилности или недостатака у року који одреди,
12. предузима друге мјере и радње за које је законом и другим прописима овлашћен.
13. Санитарно-хигијенски надзор и инспекцијски надзор контроле квалитета исхране у установама врши надлежни инспектор за храну.
14. Инспекцијски надзор над примјеном овог закона и подзаконских прописа у дијелу који се односи на пријем радника установе из члана 45. став 2. овог закона врши републички инспектор за просвјету и спорт.
15. Инспекцијски надзор над пријемом радника установе који нису обухваћени чланом 45. став 2. овог закона врши надлежна инспекција рада.
16. Лице које сматра да су његова права повријеђена може се, ради заштите својих права, обратити надлежној инспекцији у року од мјесец дана од дана сазнања за учињену повреду, а најкасније у року од три мјесеца од дана учињене повреде у складу са законом којим се уређују радни односи.

# **ГЛАВА VIII**

# **KAЗНЕНЕ ОДРЕДБЕ**

Члан 53.

(1) Новчаном казном од 1.000 КМ до 3.000 КМ казниће се за прекршај установа ако:

1. обавља другу дјелатност без сагласности оснивача (члан 7. став 6),
2. обавља дјелатност ученичког стандарда у Републици, а није уписана у Регистар из члана 12. став 3. овог закона,
3. изврши статусне промјене супротно одредби члана 15. овог закона,
4. омогући ученику кориштење права из области ученичког стандарда супротно одредбама овог закона (чл. од 19. до 24),
5. не закључи уговор са родитељем, односно старатељем ученика који остварује право на смјештај и исхрану или закључи уговор супротно одредбама овог закона за установе чији је оснивач Република (члан 20. став 6),
6. ненамјенски користи средства установе утврђена финансијским планом (члан 31. став 2),
7. запосли лице супротно законима којима се уређују радни односи и плате, колективном уговору и општем акту установе (члан 45),
8. не води или неуредно води прописане евиденције (члан 49).

(2) За прекршај из става 1. овог члана казниће се и одговорно лице у установи, новчаном казном од 1.000 КМ до 3.000 КМ.

# **ГЛАВА IX**

# **ПРЕЛАЗНЕ И ЗАВРШНЕ ОДРЕДБЕ**

Члан 54.

1. Запослени у установи који су по прописима важећим до ступања на снагу овог закона испуњавали услове који се односе на ниво и врсту образовања могу и даље обављати рад у установи и равноправно конкурисати на радна мјеста у установи.
2. Установе ће своју организацију и опште акте ускладити са одредбама овог закона у року од девет мјесеци од ступања на снагу овог закона.

Члан 55.

Влада ће у року од девет мјесеци од дана ступања на снагу овог закона донијети Уредбу о педагошким стандардима и нормативима за установе ученичког стандарда (члан 8. став 5).

Члан 56.

Министар ће у року од годину дана од дана ступања на снагу овог закона донијети правилнике о:

1) садржају и начину вођења Регистра установа ученичког стандарда (члан 14. став 3),

2) условима за смјештај и исхрану ученика у дому ученика (члан 20. став 7),

3) плану и програму васпитног рада у дому ученика (члан 21. став 7),

4) условима за утврђивање редослиједа, начина остваривања права на ученичку стипендију и начину вођења евиденције о одобреним ученичким стипендијама (члан 23. став 5),

5) условима и поступку избора и разрјешења директора установа ученичког стандарда (члан 30. став 9),

6) финансирању јавних установа ученичког стандарда (члан 39. став 12),

7) садржају и начину полагања стручног испита у установама ученичког стандарда (члан 43. став 12),

8) критеријумима и поступку пријема радника у радни однос у ђачким домовима и ученичким културним центрима (члан 45. став 14),

9) садржају и начину вођења евиденције у установама ученичког стандарда (члан 49. став 3),

10) облику и начину остваривања управног и стручно-педагошког надзора (члан 51. став 3).

Члан 57.

До доношења подзаконских аката из чл. 55. и 56. овог закона примјењиваће се подзаконски акти донесени на основу раније важећег закона, ако нису у супротности са овим законом.

Члан 58.

Ступањем на снагу овог закона престаје да важи Закон о ученичком стандарду („Службени гласник Републике Српске”, број 72/12).

Члан 59.

Овај закон ступа на снагу осмог дана од дана објављивања у „Службеном гласнику Републике Српске”.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О УЧЕНИЧКОМ СТАНДАРДУ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о ученичком стандарду садржан је у Амандману XXXII тачка 12. на члан 68. Устава Републике Српске, према коме Република Српска уређује и обезбјеђује бригу о дјеци и омладини, образовање, културу и заштиту културних добара, физичку културу, као и у члану 70. тачка 2. Устава Републике Српске, којим је утврђено да Народна скупштина Републике Српске доноси законе.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА** **РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04-020-1776/24 од 20. јуна 2024. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према коме Република Српска уређује и обезбјеђује, између осталог , бригу о дјеци и омладини, образовање, културу и заштиту културних добара, физичку културу и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

Обрађивач Закона је, у складу са чланом 41. став 1. тачка 5. Правила за израду закона и других прописа Републике Српске („Службени гласник Републике Српске“, број 24/14), у Образложењу Закона навео разлоге за доношење Закона о ученичком стандарду. Наведено је да је разлог садржан у потреби што је важећи Закон о ученичком стандарду донесен 2012. године и да је примјена истог показала да се одређена законска рјешења требају прецизније, јасније или на другачији начин уредити. Такође, један од разлога доношења новог закона је усклађивање са Законом о средњем образовању и васпитању („Службени гласник Републике Српске“, бр. 41/18, 35/20, 92/20 и 55/23) и успостављање рефералног механизма и примјена програма мјера безбједности и на установе ученичког стандарда.

Републички секретаријат за законодавство дао је обрађивачу одређене примједбе и сугестије с циљем усклађивања Закона са правним системом и Правилима за израду закона и других прописа Републике Српске („Службени гласник Републике Српске“, број 24/14). Обрађивач Закона прихватио је дате примједбе и сугестије и уградио их у текст Нацрта закона.

У складу са чланом 36. став 1. тачка 9) Пословника о раду Владе Републике Српске и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је спровео консултације са јавношћу и навео је да нису достављене писмене примједбе заинтересоване јавности.

Будући да је предметни закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Нацрт закона о ученичком стандарду може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број 17.03-020-1749/24 од 18. јуна 2024. године, а након увида у прописе Европске уније и анализе одредаба Нацрта закона о ученичком стандарду, нису установљени секундарни обавезујући извори права Европске уније који су релевантни за предмет уређивања достављеног Нацрта. Због тога у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

С обзиром на то да је тренутно важећи Закон о ученичком стандарду донесен 2012. године и да је примјена тог закона показала да се одређена законска рјешења требају прецизније, јасније или на другачији начин уредити, створила се потреба за израдом новог Закона о ученичком стандарду. Такође, један од разлога доношења новог закона је усклађивање са Законом о средњем образовању и васпитању и успостављање рефералног механизма и примјена програма мјера безбједности и на установе ученичког стандарда.

Установе ученичког стандарда су закључно са 31. децембром 2023. године имале обавезу гашења властитих банковних рачуна и од 1. јануара 2024. године су у потпуности укључене у систем трезорског пословања, у оквиру система Јединственог рачуна трезора Републике Српске. Наведено захтијева законске измјене у смислу јаснијег дефинисања начина остваривања и расподјеле средстава из других извора финансирања (суфинансирање смјештаја од стране родитеља, трансфери јединица локалних самоуправа, донације, средства од продаје услуга на тржишту и други извори).

Предложена рјешења допринијеће и побољшању и унапређењу квалитета ученичког стандарда и васпитно-образовног система Републике Српске, што је свакако и један од циљева Стратегије развоја предшколског, основног и средњег васпитања и образовања Републике Српске за период 2022–2030. године.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Нацрта закона прописан је предмет његовог регулисања, тј. права и обавезе ученика у области ученичког стандарда, оснивање и рад установа ученичког стандарда, те друга питања у овој области.

Чланом 2. Нацрта закона дефинише се шта је ученички стандард, те да граматички изрази који се користе у овом закону за означавање женског или мушког рода подразумијевају оба пола.

Чланом 3. Нацрта закона прописани су циљеви ученичког стандарда.

Чланом 4. Нацрта закона децидирано су побројана права у области ученичког стандарда, која су непреносива, те да ученик са посебним потребама остварује иста, уз уважавање његових посебних потреба.

Чланом 5. Нацрта закона је прописано ко све може да остварује права из члана 4. овог закона.

Чланом 6. Нацрта закона прописано је како се могу основати установе ученичког стандарда, тј. као дом ученика и ученички културни центар.

Чланом 7. Нацрта закона је прописано да се установе ученичког стандарда оснивају као јавне установе чији је оснивач Влада Републике Српске, али могу бити основане и као приватне, те да исте поред основне дјелатности, уз сагласност Министарства могу обављати и друге дјелатности које су у функцији њене основне дјелатности.

Чланом 8. Нацрта закона су прописани услови за оснивање и почетак рада установе ученичког стандарда.

Чланом 9. Нацрта закона је прописано ко може поднијети Влади иницијативу за оснивање установе, да се уз иницијативу подноси Елаборат о оправданости оснивања установе, садржај елабората и да Влада одлуком утврђује оправданост оснивања установе.

Чланом 10. Нацрта закона прописано је да на основу одлуке из члана 9. министар рјешењем именује комисију чији је задатак да утврди испуњеност услова за оснивање и почетак рада установе, те да на основу приједлога комисије министар доноси рјешење о испуњености услова који се односе на простор и опрему за оснивање и почетак рада установе.

Чланом 11. Нацрта закона прописано је да се установи оставља рок за отклањање недостатака у случају да комисија утврди да установа не испуњава услове који се односе на простор и опрему.

Чланом 12. Нацрта закона прописано је да Министарство доставља Влади приједлог за оснивање установе, да Влада доноси одлуку о оснивању установе, те да се на основу наведене одлуке установа уписује у регистар код суда.

Чланом 13. Нацрта закона прописано је да установа подноси Министарству захтјев за издавање дозволе за рад, те да на основу поднесеног захтјева министар доноси рјешење о дозволи за рад установе.

Чланом 14. Нацрта закона прописано је да установа почиње са радом након уписивања у Регистар установа ученичког стандарда, који води Министарство, те да министар доноси Правилник о садржају и начину вођења Регистра установа ученичког стандарда.

Чланом 15. Нацрта закона прописано је да установа може вршити промјену назива, сједишта и статусне промјене, у складу са законом.

Чланом 16. Нацрта закона је прописано да Влада, на приједлог Министарства, доноси одлуку којом се утврђује број и просторни распоред установа у Републици најмање сваке четири године.

Чланом 17. Нацрта закона прописано је да се организација и рад установе уређују статутом установе који доноси управни одбор, уз претходну сагласност Владе, те да Министарство даје сагласност на акт о унутрашњој организацији и систематизацији радних мјеста у јавним установама.

Чланом 18. Нацрта закона прописано је кад установа престаје са радом, да оснивач доноси одлуку о престанку, те да се установа која је престала са радом брише из Регистра установа ученичког стандарда и из Мреже установа ученичког стандарда.

Чланом 19. Нацрта закона прописано је да се право на смјештај у дому остварује путем конкурса који расписује установа, садржај конкурса, поступак у вези са избором кандидата за смјештај, право приговора на избор комисије и да рјешење о праву на смјештај доноси директор дома на основу коначне ранг-листе.

Чланом 20. Нацрта закона је прописано право на исхрану ученика који остварује право на смјештај у дому, те да министар доноси Правилник о условима за смјештај и исхрану ученика у дому.

Чланом 21. Нацрта закона прописано је право на васпитни рад које остварује ученик који је остварио право на смјештај у дом, број ученика у васпитним групама, уколико у васпитној групи има ученика са сметњама у развоју, број ученика у тој групи се смањује за три, те да министар доноси Правилник о плану и програму васпитног рада у дому.

Чланом 22. Нацрта закона је прописано право на здравствену заштиту коју остварују ученици средњих школа у Републици.

Чланом 23. Нацрта закона прописано је да ученици могу остварити право на ученичку стипендију коју имају редовни ученици школа који постижу одличан успјех у учењу и владању.

Чланом 24. Нацрта закона прописано je да дом организује културне, умјетничке, спортске и рекреативне активности ради постизања бољег успјеха у учењу и складног развоја личности ученика.

Чланом 25. Нацрта закона прописују се обавезе и одговорности ученика.

Чланом 26. Нацрта закона децидирано су побројане теже повреде обавеза ученика, те да се лакше повреде прописују општим актима установе.

Чланом 27. Нацрта закона су прописане васпитно-дисциплинске мјере, те поступак изрицања тих мјера.

Чланом 28. Нацрта закона прописане су обавезе и одговорности родитеља.

Чланом 29. Нацрта закона прописано је да је орган руковођења установом директор, а орган управљања у установи управни одбор, док је педагошко вијеће стручни орган у дому.

Чланом 30. Нацрта закона прописане су дужности директора, услови и поступак за именовање директора, те да истог именује Влада. Истим чланом је прописано да директор одговара управном одбору и оснивачу установе.

Чланом 31. Нацрта закона су децидно побројани послови које обавља директор дома.

Чланом 32. Нацрта закона је прописано кад престаје дужност директора установе, да одлуку о престанку доноси оснивач. Такође, истим чланом су побројани случајеви разрјешења директора прије истека мандата, као и ко може покренути иницијативу за разрјешење директора, те поступак по покретању иницијативе.

Чланом 33. Нацрта закона је прописано да оснивач именује вршиоца дужности директора у побројаним случајевима, најдуже до 90 дана.

Чланом 34. Нацрта закона прописани су услови за члана Управног одбора у установи, те да чланове управног одбора именује Влада на мандат од четири године. Истим чланом је прописано ко не може бити члан управног одбора у установи.

Чланом 35. Нацрта закона прописани су надлежности управног одбора у установи, да управни одбор доноси одлуке већином гласова од укупног броја чланова, те да се рад управног одбора уређује статутом установе и пословником о раду управног одбора.

Чланом 36. Нацрта закона прописано је кад Влада разрјешава члана управног одбора прије истека мандата, те да ће у том случају Влада именовати новог члана управног одбора.

Чланом 37. Нацрта закона је прописано да се у дому формира педагошко вијеће као стручни орган за остваривање васпитног и инструктивног рада са ученицима у дому, ко чини педагошко вијеће, послови које исто обавља, те да се начин рада и одлучивања педагошког вијећа уређују статутом дома.

Чланом 38. Нацрта закона је прописано да се у дому формира савјет родитеља, ко га чини, улога истог, те да се ближе одредбе о дјелокругу и начину рада савјета родитеља утврђују општим актима дома.

Чланом 39. Нацрта закона прописано је да план и програм васпитног рада у установи остварују васпитачи и стручни сарадници, ко су стручни сарадници, послови које исти обављају, услови за васпитаче и стручне сараднике, обавеза усавршавања наставника и стручних сарадника, да резултате васпитно-образовног рада васпитача, односно стручних сарадника оцјењује директор на крају школске године, те да за постигнуте изузетне резултате у васпитно-образовном и стручном раду васпитач, односно стручни сарадник може бити похваљен и награђен.

Чланом 40. Нацрта закона је прописано да административне, правне и рачуноводствене послове у школи обављају секретар и рачуновођа. Истим чланом су прописани услови за секретара и рачуновођу у дому.

Чланом 41. Нацрта закона је прописано да је установа самостална у запошљавању васпитача, стручних сарадника и осталих радника.

Чл. 42, 43. и 44. Нацрта закона су прописане одредбе које се односе на ангажовање и рад приправника у дому, обавеза и поступак полагања стручног испита за исте, у складу са Правилником о садржају и начину полагања стручног испита у установама ученичког стандарда, који доноси министар, те да се одређене социјалне категорије лица ослобађају од обавезе полагања предметног стручног испита.

Чланом 45. Нацрта закона прописан је поступак избора кандидата, који конкуришу на радна мјеста васпитача и стручних сарадника у дому, те да министар доноси Правилник о критеријумима и поступку пријема радника у радни однос у ђачким домовима и ученичким културним центрима .

Чл. 46. и 47. Нацрта закона прописане су теже повреде радних дужности, да се лакше повреде радних обавеза прописују општим актима установа, односно да директор покреће дисциплински поступак поступак против запослених у установи који учине повреду радне дужности, да поступак спроводи комисија, те да директор рјешењем изриче дисциплинску мјеру, на коју запослени може да уложи приговор управном одбору.

Чланом 48. Нацрта закона прописани су извори средстава финансирања установа ученичког стандарда, односно шта се истима финансира.

Чланом 49. Нацрта закона прописане су евиденције које води установа.

Чланом 50. Нацрта закона прописано је да управни надзор над законитошћу рада установа и аката установа врши Министарство, да стручно-педагошки надзор над обављањем васпитног и инструктивног образовног рада у установи врши РПЗ а да инспекцијски надзор над примјеном овог закона, општих прописа и других аката из области ученичког стандарда врши Републичка управа за инспекцијске послове, посредством надлежног инспектора.

Чланом 51. Нацрта закона прописано је које послове врше стручна лица РПЗ-а у вршењу стручно-педагошког надзора.

Чланом 52. Нацрта закона прописано је које су надлежности инспектора Републичке управа за инспекцијске послове приликом вршења инспекцијског надзора.

Чланом 53. Нацрта закона прописани су прекршаји за које ће се новчаном казном казнити установа односно одговорно лице у установи.

Чланом 54. Нацрта закона прописано је да запослени у установи који су по прописима важећим до ступања на снагу овог закона испуњавали услове у погледу нивоа и врсте образовања, могу и даље обављати рад у установи и равноправно конкурисати на радна мјеста у установи као и да су установе обавезне ускладити своју организацију и опште акте у року од девет мјесеци.

Чланом 55. Нацрта закона прописано је да ће министар у року од девет мјесеци од дана ступања на снагу овог закона донијети Уредбу о педагошким стандардима и нормативима за установе ученичког стандарда.

Чланом 56. Нацрта закона прописује се да ће министар у року од годину дана од дана ступања на снагу овог закона донијети правилнике које прописује овај закон.

Чланом 57. Нацрта закона прописано је да ће се до доношења подзаконских аката из чл. 55. и 56. овог закона примјењивати подзаконски акти донесени на основу раније важећег закона, ако нису у супротности са овим законом.

Чл. 58. и 59. Нацрта закона прописан је престанак претходно важећег Закона о ученичком стандарду, односно дан ступања на снагу овог закона.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА**

**НА УВОЂЕЊE НОВИХ ИЛИ УКИДАЊЕ ПОСТОЈЕЋИХ ФОРМАЛНОСТИ**

**КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Нацрт закона о ученичком стандарду и Образац 1. процјене утицаја закона, Министарство привреде и предузетништва у Мишљењу број: 18.06-020-1769/24 од 20. јуна 2024. године констатује да је обрађивач спровео сљедеће методолошке кораке процјене утицаја прописа:

Нацрт је планиран Програмом рада Народне скупштине Републике Српске за 2024. годину.

У вези с проблемом који се жели ријешити, обрађивач је навео да потребу да се, уважавајући чињеницу да је важећи закон усвојен 2012. године, поједине одредбе прецизирају, потпуније и боље дефинишу, као што су одредбе које се односе на оснивање и рад приватних установа ученичког стандарда, статус и чланова управног одбора, исхрану ученика, повреду обавезе ученика, као и укључивање родитеља односно старатеља.

Циљ који се жели постићи доношењем овог закона је унапређење стања у области средњег образовања и васпитања, а посебно кроз стварање подстицајног окружења за стицање средњошколског образовања, материјалних, културних, социјалних, здравствених и других услова за ученике, те постизање и одржавање одговарајућег нивоа стандарда ученика.

Код утврђивања опција за постизање циљева и њихове анализе, утврђено је да се циљ може постићи једино доношењем закона.

У вези с утицајем на јавне буџете, обрађивач је навео да су средства за спровођење Нацрт већ планирана у буџету за 2024. годину, те у текућој буџетској години нису потребна додатна финансијска средства. Дугорочан утицај предложених законских рјешења на јавне буџете, у овом моменту није могуће предвидјети, јер ће утицај зависити од спровођења и ефеката примјене закона, постизања дефинисаних циљева, броја ученика који се пријављују за смјештај у установе и слично. Законске измјене подразумијевају и јасније дефинисање начина остваривања и расподјеле средстава из других извора финансирања.

У вези с утицајем на пословање, обрађивач је навео да нацрт Закона о ученичком стандарду предвиђа могућност оснивања и приватних установа, чиме се даје могућност физичким и правним лицима да оснују исту уколико имају пословни интерес. Такође, Нацртом закона предвиђено је да установа може обављати и друге дјелатности које су у функцији њене основне дјелатности (нпр. може пружати услуге смјештаја и исхране трећим лицима) што позитивно утиче и на пословање самих установа, али и развој локалне заједнице и потенцијално ангажовање других пословних субјеката у вршењу ових дјелатности. Нацртом је прописана измјена формалности која се односи на поступак за оснивање установе ученичког стандарда. С тим у вези, уз иницијативу за оснивање установе, потребно је поднијети и елаборат о оправданости оснивања установе. Разлог измјене формалности је потреба за спровођењем детаљне анализе у циљу утврђивања потреба за оснивањем установе ученичког стандарда. Трошкови израде елабората падају на подносиоца иницијативе, али уважавајући значај установа оваквог карактера, увођења обавезе израде елабората сматра се оправданом будући да се истим детаљно утврђују користи од оснивања предметне установе.

У вези са социјалним утицајем, обрађивач је навео да је квалитетнијом услугом и проширивањем активности у погледу права на смјештај ученика у установе ученичког стандарда, омогућен лакши приступ васпитно-образовном систему, те самим тим и боље припремање ученика за тржиште рада. У вези са утицајем на тржиште рада битан је утицај на особље које ради у установи. Нацртом закона се утиче на квалитет кадра који раде у установи кроз обавезу сталног стручног усавршавања васпитача, стручних сарадника, секретара, рачуновођа и директора школе и кроз могућност награђивања радника за постигнуте изузетне резултате у васпитном и стручном раду. Законом се индиректно утиче и на развој локалне заједнице. У оквиру проширене дјелатности установе могу пружати услуге исхране и смјештаја трећим лицима, те се на тај начин омогућава већа доступност смјештајних капацитета у локалној заједници, чиме се доприноси њеном развоју, а вршењем проширене дјелатности, домови пружају услуге смјештаја и исхране евентуалним радницима, који су запослени на подручју гдје се налази дом. Када је у питању једнак третман и недискриминација правно на смјештај имају сви ученици под једнаким условима. Такође, прописују се теже повреде обавеза ученика, с циљем спречавања вршњачког насиља и дискриминације. Као додатни вид заштите ученика, један од услова приликом запошљавања у установу јесте да се лице, које конкурише за радно мјесто у установи, не води у Регистру лица правоснажно осуђених за кривична дјела злостављања дјетета, полног и другог насиља над дјететом или малољетним лицем. У вези са утицајем посебно осјетљивих категорија дефинисано је да приликом конкурисања у дом, као један од критеријума за избор кандидата је и социјални статус ученика. Утицај примјене закона на јавно здравље и здравствену заштиту, огледа се кроз примјену одредби које се односе на права на исхрану и здравствену заштиту ученика у установама ученичког стандарда. Наведено се постиже првенствено кроз обезбјеђивање правилне и уравнотежене исхране као битног предуслова за правилан раст и развој, те очување и унапређење здравља ученика. Прописана је и примјена прописа који се односе на права на здравствену заштиту, а која остварују ученици од првог до четвртог разреда средњих школа. У вези са утицајем закона на културу Нацртом се такође предвиђа оснивање ученичких културних центара, преко којих се ученицима обезбјеђује остваривање права на културне, умјетничке, спортске и рекреативне активности и информисање, ради подстицања културног, умјетничког и научног стваралаштва ученика и задовољавања њихових потреба, спортских и рекреативних активности.

У вези с утицајем на животну средину, обрађивач је навео да Нацрт нема утицаја.

У погледу осталих методолошких корака процјене утицаја прописа, обрађивач је навео да су обављени интерресорни састанци, састанци радне групе за израду Нацрта, као и консултације с релевантним министарствима.

Када је у питању спровођење прописа, обрађивач је навео да су за примјену закона одговорни Министарство просвјете и културе, Установе ученичког стандарда, Републичка управа за инспекцијске послове, Републички педагошки завод и јединице локалне самоуправе.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника o раду Владе Републике Српске („Службени гласник Републике Српске“, број 123/18), сходно Смјерницама за консултације у изради прописа и других општих аката („Службени гласник Републике Српске“, број 86/22), утврђено је да је овај закон од интереса за јавност, те је текст Закона објављен на интернет страници Министарства просвјете и културе ради могућности увида и достављања примједаба и сугестија. Није било примједаба и сугестија на текст Закона.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.